## Zaključak Hrvatske agencije za poštu i elektroničke komunikacije, klasa: UP/I-344-01/09-01/1070, urbroj: 376-11-09-02 od 19. listopada 2009.

### NN 137/2009 (13.11.2009.), Zaključak Hrvatske agencije za poštu i elektroničke komunikacije, klasa: UP/I-344-01/09-01/1070, urbroj: 376-11-09-02 od 19. listopada 2009.

137 13.11.2009 Zaključak Hrvatske agencije za poštu i elektroničke komunikacije, klasa: UP/I-344-01/09-01/1070, urbroj: 376-11-09-02 od 19. listopada 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3342

Na temelju članka 219. Zakona o općem upravnom postupku (»Narodne novine« 53/91, 103/96, dalje u tekstu: ZUP), u postupku analize tržišta završavanja (terminacije) poziva u određenu javnu komunikacijsku mrežu koje se pruža na fiksnoj lokaciji i određivanja operatora sa značajnom tržišnom snagom te određivanja regulatornih obveza operatorima sa značajnom tržišnom snagom, Vijeće Hrvatske agencije za poštu i elektroničke komunikacije je po službenoj dužnosti, na sjednici održanoj 19. listopada 2009. godine donijelo

ZAKLJUČAK

1. U izvorniku Odluke Vijeća Hrvatske agencije za poštu i elektroničke komunikacije klase: 344-01/09-01/1070 ur.broj: 376-11-09-1 od 17. srpnja 2009. godine (Odluka), u dijelu »Analiza tržišta završavanja (terminacije) poziva u određenu javnu komunikacijsku mrežu koje se pruža na fiksnoj lokaciji«, na stranicama 5, 6 i 28 ispravlja se sljedeća pogreška:

riječi »..u kojoj je poziv započeo« mijenjaju se u riječi »..iz koje je poziv predan«.

2. U ostalom tekstu Odluka ostaje nepromijenjena.

3. Ovaj Zaključak čini sastavni dio Odluke navedene u toč. 1. ovog Zaključka i proizvodi pravni učinak od dana od kojeg pravni učinak proizvodi Odluka.

4. Ovaj Zaključak će se objaviti u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Vijeće Hrvatske agencije za poštu i elektroničke komunikacije (HAKOM) je temeljem članka 12. stavka 1. točke 3. i članka 56. stavka 2. Zakona o elektroničkim komunikacijama (»Narodne novine« 73/08), u postupku analize tržišta završavanja (terminacije) poziva u određenu javnu komunikacijsku mrežu koje se pruža na fiksnoj lokaciji i određivanja operatora sa značajnom tržišnom snagom te određivanja regulatornih obveza operatorima sa značajnom tržišnom snagom, dana 17. srpnja 2009.g. donijelo odluku klase: 344-01/09-01/1070 urbroj: 376-11-09-1. U dijelu Odluke »Analiza tržišta završavanja (terminacije) poziva u određenu javnu komunikacijsku mrežu koje se pruža na fiksnoj lokaciji«, na stranicama 5, 6 i 28 utvrđena je pogreška u pisanju na način da je umjesto riječi »..iz koje je poziv predan«, pogrešno napisano »..u kojoj je poziv započeo«.

Naime, nakon što je Vijeće HAKOM-a odlukom od 9. srpnja 2008. godine odredilo operatore koji su obvezni dostaviti sve potrebne podatke za određivanje i analizu tržišta završavanja (terminacije) poziva u određenu javnu telefonsku mrežu koje se pruža na fiksnoj lokaciji, HAKOM je kreirao jedinstveni upitnik za operatore koji pružaju elektroničke komunikacijske usluge u nepokretnim mrežama, a u cilju prikupljanja svih potrebnih podataka.

HAKOM je u upitniku odredio uslugu završavanja (terminacije) poziva kao: »Usluge međusobnog povezivanja koje se nude na pristupnoj točki operatora na kojoj operator prenosi pozive predane od strane drugih operatora i usmjerene na vlastite zemljopisne brojeve i brojeve hitnih službi i posebnih usluga, s te pristupne točke operatora na pojedina odredišta. Terminacija obuhvaća samo govorni promet, a ne i podatkovni.« Drugi dio navedenog upitnika odnosio se na uslugu završavanja (terminacije) poziva u kojem je HAKOM prikupio za svakog pojedinog operatora trajanje dolaznih poziva i prihode od dolaznih poziva završenih u vlastitoj mreži koji su predani iz mreža drugih operatora, neovisno o tome gdje su pozivi započeli.

Iz prethodno navedenog, očito je da je HAKOM spomenutim upitnikom prikupio podatke o ukupnim minutama koje dolaze u mrežu operatora neovisno o tome jesu li započete u ili samo predane iz određene elektroničke komunikacijske mreže operatora te je u tom smislu i provedena analiza. Stoga je i prilikom označavanja tržišta završavanja (terminacije) poziva, trebalo pisati »tržište završavanja (terminacije) poziva u javnu komunikacijsku mrežu operatora neovisno o nacionalnoj mreži iz koje je poziv predan, a ne kako je pogrešno napisano »tržište završavanja (terminacije) poziva u javnu komunikacijsku mrežu operatora neovisno o nacionalnoj mreži u kojoj je poziv započeo«.

S obzirom na prethodno navedeno, utvrđena je očita netočnost u pisanju budući da ovako označeno tržište završavanja (terminacije) poziva ne odražava niti upitnikom definirano tržište, a niti rezultate analize koja je prethodila donošenju Odluke. Stoga, a kako bi u potpunosti bilo točno označeno da tržište završavanja (terminacije) poziva u određenu javnu komunikacijsku mrežu koje se pruža na fiksnoj lokaciji obuhvaća pozive neovisno o tome je su li započeli ili su samo predani iz određene nacionalne elektroničke komunikacijske mreže, valjalo je grešku ispraviti, te je temeljem čl. 219. stavka 2. ZUP-a riješeno kao u dispozitivu.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ovog zaključka.

Klasa: 344-01/09-01/1070
Urbroj: 376-11-09-2
Zagreb, 19. listopada 2009.

Predsjednik Vijeća
Miljenko Krvišek, dipl. ing. el., v. r.

Ostalo, NN 137/2009-3342